Johann Strauss II
Johann Strauss II (25 de octobre 1825 - 3 de junio 1899) anque cognoscite como Johann Baptist Strauss o Johann Strauss Jr. o le filio (Sohn, in germano) esseva un compositor austriac de musica classic leve, particularmente dansas e operettas. Ille componeva plus de 500 walzer, polkas, quadrillas, e altere typos de musica a ballar, e anque plure operettas e un ballet. Durante su vita, ille esseva cognoscite como "Le rege del walzer", e contribueva grandemente al popularitate del walzer in Vienna durante le seculo 19.

Strauss esseva nascite in St. Ulrich (ora un parte de Neubau). Su patre esseva Johann Strauss I, anque un compositor prominente de musica a ballar. Su patre non desirava que ille va devenir un compositor, ma plus tosto un banchero. Nonobstante, su filio defiava le desiro del patre, e comenciava studiar composition con Joseph Drechsler e violino con Anton Kollman, le répétiteur de ballet del Opera viennese. Strauss habeva duo fratres cadette, Josef e Eduard Strauss, anque compositores del mesme genere que Johann, ben que nunquam attingente le mesme fama que su fratre senior.

Le plus famose obras de Johann Strauss include "An der schönen blauen Donau", "Kaiser-Walzer", "Geschichten aus dem Wienerwald" le "Tritsch-Tratsch-Polka" e le "Pizzicato Polka". De su operettas, "Die Fledermaus" e "Der Zigeunerbaron" son le plus ben cognoscite.

Gente austriac
Compositores
Compositores classic